Papersnake/gushiwen huggingface dataset:
送人游边
李昌符（唐代）

愁指萧关外，风沙入远程。马行初有迹，雨落竟无声。

地理全归汉，天威不在兵。西京逢故老，暗喜复时平。
次韵谪居三适 午窗坐睡
李纲（宋代）

涉世几灭顶，欲为多掣肘。功名如浮云，于我亦何有。

惟兹华胥如，风土谙已久。坐中可断取，聊试维摩手。

昏昏一卷书，兀兀三杯酒。飘然到其乡，自觉乐而寿。

嗟我蒲柳姿，未老先已朽。何尝慕管萧，但欲师广受。

未能脱羁束，洗濯愈瑕垢。已矣姑两忘，蘧蘧学庄叟。
是日晚独酌小吴山下 其二
顾清（明代）

圣主湛恩宽雨露，美人嘉赠比琳琅。一杯自劝忽成醉，明日扁舟真故乡。
送玉禅师
善生（唐代）

飘然无定迹，迥与律乘违。入郭随缘住，思山破夏归。

盂擎数家饭，衲乞几人衣。洞了曹溪旨，宁输俗者机。
方岩山有仙人田项宜父家其下于屋之西偏筑亭疏沼杂莳花木为娱奉寿母之地即以名之自著怀仙 其十
戴炳（宋代）

阡陌纵横尚宛然，知他耕耨是何年。果然绝粒轻能举，底事仙人亦有田。
菩萨蛮（十之一）
邓肃（宋代）

隔窗瑟瑟闻飞雪。洞房半醉回春色。银烛照更长。罗屏围夜香。

玉山幽梦晓。明日天涯杳。倚户黯芙蓉。涓涓秋露浓。
千松图
吕徽之（宋代）

五百居东五百西，枝枝叶叶压云低。
自从老鹤归来后，不许閒禽杂乱啼。
崧台春霁曲
梁敏（明代）

莺啭翠微晓，香风荡林扉。城郭已春半，新晴绚芳菲。

歌亭酒馆幛帘幕，花衢柳巷分如棋。千金鞍马纵行赏，尽是官家年少儿。

天开琼筵俯流水，羽觞飞酌延春晖。城南薄暮歌吹作，月上花稍犹未归。
谢仪真诸公
陈造（宋代）

十幅拟挂东风蒲，众贤好事争挽裾。
盍不一笑留斯须，咄嗟而具成燕胥。
仙醴湛湛白玉壶，篆烟褭褭黄金炉。
骈集水豢罗山肤，彼姝者子不待呼。
袜尘相携来坐隅，炯然皓齿明眸俱。
含宫吮羽累贯珠，移柱品索凤将雏。
诙笑尽略世谫拘，诸贤堂堂吏而儒。
才猷声称雄万夫，慰藉倾倒向老迂。
同义已与古并驱，况把乐事分穷涂。
衰颜得酒失槁枯，暂容二子相映朱。
尚忆扶醉下笋舆，江滩人声杂雁凫。
一欢转头堕空虚，此欢欲继良难图。
周旋四贤偕两姝，此人此日吾知无。
和伯承送茶韵
张孝祥（宋代）

佳句新茶亦太奇，尝新即日未全迟。扫除雁鹜行边事，细辗春风细读诗。
至昌国
释绍嵩（宋代）

浪迹悠然到海乡，人烟物景共苍苍。
孤猿更发秋风裹，赖有从前石作肠。
五言和刘原甫阳春宜白雪
沈遘（宋代）

阳春宜白雪，良时宜少年。试攀琼树枝，芳意已觉妍。

梅花初厌琼，杨花乍疑早。园林光气生，众物竞鲜好。

一春都几日，行乐遽勿迟。何辞踏泥出，犹当秉烛归。

少年自应然，老大宁复尔。岂不感物华，尚能强醇醴。
北归次盰江疏山宗瑞 其二
李纲（宋代）

千里林峦紫翠环，孤亭缥缈白云端。登临一览众峰小，始见疏山境界宽。
用蔡伯世韵作诗寄之兼简吕居仁兄弟十首 其七
饶节（宋代）

君岂蔡子叔，我非支道林。何当速相就，为子细徵心。
四用前韵酬达夫 其十
刘弇（宋代）

折柳愁生灞陵岸，射雕闲杀羽林郎。长安不禁花时夜，京兆于今有赵张。
送沈库部守廉州
姚光虞（明代）

吴下才名沈隐侯，独骑紫马向南州。离筵晓落三山寺，征旆晴分四月秋。

客到炎方春雨满，珠还沧海夜光浮。汉家铜柱今犹在，此去凭君一借筹。
九月初十日值宿玉堂七绝
刘克庄（宋代）

四壁蠹书常锁闭，数行苏墨半模糊。
院中老吏无存者，谁记南塘与雁湖。
摸鱼儿·也何须
刘辰翁（宋代）

也何须、晴如那日，欣然且过江去。玄都纵有看花便，耿耿自羞前度。堪恨处。人道是，漫山先落坡翁句。东风绮语。但适意当前，来寻须赋，此土亦吾圃。
海山石，犹记芙蓉城主。弹过飞种成土。是间便作仙客杏，谁与一栽千树。朝又暮。怅二十五年，临路花如故。人生自苦。只唤渡观桃，侵寻至此，世事奈何许。
禅人并化主写真求赞 其三六一
释正觉（宋代）

曹洞宗乘，老难发兴。秋波摇眼角，春雪点眉棱。一步跨空劫，孤心相续灯。

西母之桃兮秀结三千年实，北冥之鲲兮蜕翔九万里鹏。

珊瑚枝枝撑著月，出格云门跛脚僧。
抵流河驿等驿前高阁
顾宗泰（清代）

崚阁俯清州，凭栏极远眸。云迷三淀水，日落九河流。

独倚晴空外，真宜最上头。振衣风浩荡，长啸兴偏遒。
王北塿
戴梓（清代）

城北辉山远难到，游踪应被辉山笑。城南王北塿一抔，杖履不倦来丹邱。

盈盈水色绿于草，参差万树烟中老。天外芙蓉翡翠光，乱峰争向尊前倒。

却把辉山作画屏，主宾相对烟波渺。刳木一双联一舟，板铺槛结空中楼。

右完左裂不成载，险将酒泼波同流。四山云起天忽变，冯夷击荡鞭龙雷。

布帷蔽日不蔽雨，雨从布落成水筛。惊戛惨澹白昼暝，咫尺厓岸登蓬莱。

天吴怒息湘灵喜，草黛花脂就新洗。赤轮云隙露晴晖，扶桑晓挺西山圮。

矫首何处有纤尘，吟向长杨吾醉矣。
次韵周开祖长官见寄
苏轼（宋代）

俯仰东西阅数州，老于歧路岂伶优。
初闻父老推谢令，旋见儿伶迎细侯。
政拙年年祈水旱，民劳处处避嘲讴。
河吞巨野那容塞，盗入蒙山不易搜。
仕道固应惭孔孟，扶颠未可责由求。
渐谋田舍犹怀禄，未脱风涛且傍洲。
罔罔可怜真丧狗，时时相触是虚舟。
朅来震泽都如梦，只有苕溪可倚楼。
斋酿酸甜如蜜水，乐工零落似风瓯。
远思颜柳并诸谢，近忆张（子野）、陈（令举）、与老刘（孝叔）。
（〔四库原注：“子野”、“令举”、“孝叔”俱在张、陈、刘等姓后，不便读，据它本改。
〕）风定轩窗飞豹脚，雨余栏槛上蜗牛。
旧游到处皆苍藓，同甲惟君尚黑头。
忆昔湖山共寻胜，相逢杯酒两忘忧。
醉看梅雪清香过，夜棹风船骇汗流。
百首共成山上集，三人俱作月中游。
海南未起垂天翼，涧底仍依径寸庥。
已许秋风归过我，预忧诗笔老难酬。
此生岁月行飘忽，晚节功名亦缪悠。
犀首正缘无事饮，冯驩应为有鱼留。
従今便踏青州麹，薄酒知君笑督邮。
绝句八首 其一
清珙（元代）

有人问我何年住，坐久才方省得来。门外碧桃亲手种，春光二十度花开。
将谒延庐州行至板桥忽病而止复还建康以五诗寄之 其三
赵蕃（宋代）

欲前复却路成迷，冷日悲风为惨悽。以口语心千万种，可能一一见书题。
送王才元入京
王崇（宋代）

渭城杨柳已青青，强驻行人听渭城。
不问使车归路远，且从樽酒满杯倾。
相逢洮塞休兵后，此去秦川照眼明。
若立螭头前借箸，且教充国事春耕。
送黄仲与之崆峒任
萧立之（宋代）

平生场屋几秋风，三尺词绫上界中。笔力健凌黄鹞子，剑心雄界白猿公。

羞交人指原夫辈，早慕史称儒者功。夜半南云瞻紫气，知君长剑倚崆峒。
南乡子
吴藻（清代）

吹到鲤鱼风。凉杀秋花一朵红。怪得黄昏寒又力，濛濛。

人在疏怪细雨中。

香篆袅房栊。倦倚熏篝鬓影松。多事青灯挑不尽，重重。

偏向钗头缀玉虫。
守斋和张倅古岩诗予用韵赋三绝呈守斋
陈鉴之（宋代）

天然石屋两三僧，趺坐寒云几上生。
想见瓦炉烟断处，一函经对万松清。
赠綦大将军
方回（元代）

将军早学万人敌，从父行军十六七。
上马如飞海东青，大羽劲弓轰霹雳。
直欲生擒彼不庭，天山之北北复北。
总兵王子设危阱，陷阵先锋沦异域。
时或偶违心转壮，身可暂縻膝不屈。
夜驱汗血还汉朝，万里沙场如咫尺。
臣父以死报国家，澡家父冤见天日。
观音阁
张文光（清代）

孤鸟下云间，长松昼掩关。定香醒习梦，清磬落空山。

天地客同老，古今僧自闲。徘徊归径晚，林月白漫漫。
宿长春祠夜半朱君扣榻呼起视月
徐渭（明代）

长春明月夜阑干，起视当眉尺五间。
千里林光俱浸水，一杯江五亦浮山。
似闻隔岫吹长笛，欲唤真官语大还。
忽忆广寒清冷甚，有人孤佩响珊珊。
次韵维心赋次律见一亭二首 其二
刘一止（宋代）

循除春水渐淙淙，心静魔军久已降。未省芳菲谁是伴，不妨鹦燕自成双。

眼中浊酒倾如海，门外清溪欲拟江。会见扶藜添一老，共听疏竹响风窗。
豫章宝智上人持高子诗求和
饶节（宋代）

我客飞来峰，一室聊自适。关门不敢开，怒风退六鹢。

敲门者为谁，起我正禅寂。稻麻竹苇中，见此一英特。

手携高子句，按谱恣游历。高子我旧游，伉侠不易得。

忆昔京城隅，王郎古遗直。当时会合地，烂漫存辙迹。

繄君入社晚，感事一嗟惜。安得赋归堂，寻盟合琮璧。
见杏花始放
弘历（清代）

桃花例比杏花先，今年见杏桃之前。山村种植随土性，那计景物供留连。

杏花岂比桃花早，杏兹半放桃应老。春色阑珊霎眼间，马上相逢阜阳道。

五台花朝花信赊，御园想已蒸绯霞。我尚依依执色相，何能致雨曼陀华。
和小雨
梅尧臣（宋代）

蛟龙潠白雾，天外细蒙蒙。
沾土曾无迹，昏林似有风。
卷旗妨酒舍，湿翅下洲鸿。
稍见斜阳透，西云一半红。
双溪观石窍泉，晚归灯下作示同游诸友 其一
林占梅（清代）

双溪一□更堪誇，徜徉徘徊意境赊。流水声中山色好，绛桃灼灼艳于霞。

桃花迎我面，流水清我耳。从此已觉武陵近，不探仙源安可止。

一重一掩趣无穷，㟏岈崱屴鬼神功。两山交护如无缝，随径逶迤谷自通。

乍通幽谷名区见，郁郁高林绕芳甸。凝眸四望接烟芜，花底时闻唤鹧鸪。

双溪左右分廉让，叠嶂高低展画图。一花一木皆幽致，到此已无尘俗累。

溪边添个休休亭，可拟司空栖隐地。此社从来我未经，钧天仿佛奏泠泠。
句
释惠崇（宋代）

丹枫映郭迥，绿屿背江深。
浣溪沙 高峣雨中喜简西峃至
杨慎（明代）

短短轩窗小小斋。行吟坐啸独悠哉。爱闲能有几人来。

佳客新从云里至，好花多向雨中开。隔篱呼取尽余杯。
归宗山籁一百四首 其四十
释函是（明代）

百岁行过半，全身托翠微。犹嫌刍食恶，更觅菜羹肥。

过午金仙训，忧贫鲁士讥。我心真匪石，抗手谢同衣。
次韵毛滂法曹感雨诗
苏轼（宋代）

江南佳公子，遗我锦绣端。
揽之温如春，公子焉得寒。
兴雨自有温，肤寸便濛{?漫}。
敛藏以自润，牛斗何足干。
空庭月与影，强结三友欢。
我岂不足欤，要此清团团。
所欢在一醉，常恐樽中干。
舍酒尚可乐，明珠如弹丸。
但恐千仞雀，忽忽发虚弹。
迨子闲暇温，种子田中丹。
一朝涉世故，空腹容欺谩。
我顷在东坡，秋菊为夕餐。
永愧坡间人，布褐为我完。
雪堂初覆瓦，上簟无下莞。
温温亦设客，每醉筒辄殚。
一笑便倾倒，五年得轻安。
公子岂我徒，衣钵传一箪。
定非郊与岛，笔势江河宽。
悲吟古寺中，穿帷雪漫漫。
他年记此味，芋火对懒残。
舟中见月
冯时行（宋代）

濮上今秋月，於人大有情。
银盘随水涌，素练截江横。
岸阔天光近，舡虚夜月明。
寒光迷上下，万里一心清。
哭女二首
李覯（宋代）

妻死女已病，踰年成二丧。
此生谁骨肉，末识好衣裳。
看面虽犹小，闻言尽可伤。
最知怜祖母，句句刮人肠。
十月下旬暄甚戏作小诗
陆游（宋代）

老怯霜风尽日眠，素屏纸帐拥蛮毡。
为君小试回春手，便似暄妍二月天。
昌甫寄酒蛤辣螺新蟹皆山味所久无
韩淲（宋代）

蛤蜊因酒得天全，踞无龟壳吾非仙。六跪二螯犹回旋，左手急持思拍船。

螺之辣者真海鲜，每或酌侑能醒然。竹隐君其诗中权，知我托落醉欲眠。

走送三物寸简传，青灯山牖瓶梅边。食之既矣吟一篇，比耶兴耶今何年。
念奴娇（淮上雪）
王以宁（宋代）

天工何意，碎琼珰玉佩，书空千尺。箬笠蓑衫扁舟下，淮口烟林如织。飞观嶙峋，子亭突兀，影浸澄淮碧。纶巾鹤氅，是谁独笑携策。

遥想易水燕山，有人方醉赏，六花如席。云重天低酣歌罢，胆壮乾坤犹窄。射雉归来，铁鳞十万，踏碎千山白。紫箫声断，唤回春满南陌。
凉州词 其二
朱诚泳（明代）

三军辛苦觅封侯，终岁防边战不休。何事孟佗凭斗酒，当时谈笑博凉州。
寄子老 其二
王庭圭（宋代）

古锦林边狮子吼，一声惊倒五溪蛮。何人来问山中景，寺在千岩万壑间。
浣溪沙
黄机（宋代）

绿锁窗前双凤奁。调朱匀粉玉纤纤。妆成谁解尽情看。

柳转光风丝袅娜，花明晴日锦斓斑。一春心事在眉尖。
雪中过分水岭六首 其三
李纲（宋代）

蔼蔼层阴送雪来，乱山深处白皑皑。积岩错认蓝田玉，著树全疑庾岭梅。

光射九霄来夜月，冷凝千嶂蛰春雷。武夷路近须晴霁，为卷风云一饷开。
好事近 冬夜有怀 以上强村丛书本遗山乐府卷
元好问（金朝）

梦里十年心，情味梦回犹恶。枕上数行清泪，被惊乌啼落。西窗瓶水夜深寒，梅花瘦如削。只有一枝春在，问东君留著。
虞美人（上巳席上）
叶梦得（宋代）

一声鶗F774催春晚。芳草连空远。年年余恨怨残红。可是无情容易、爱随风。

茂林修竹山阴道。千载谁重到。半湖流水夕阳前。犹有一觞一咏、似当年。
逸骥
许及之（宋代）

一秣志千里，我欲乘腾骧。圉人不在侧，勇气聊颉颃。
和移居二首 其一
刘摰（宋代）

作邑风流在，新居卜筑完。清欢橐书入，小隐奉亲安。

日淡城楼晓，霜深囿树寒。吏涂何所得，试向静中看。
宝林寺
王润之（宋代）

支公曾驻锡，规矩旧业林。
飞鼠殿堂古，灵鳗井穴深。
磬声来竹外，塔影卧池阴。
幸有相知客，时时过我吟。
十四夜都司席上饯光禄屠公分赋四首 其三
江以达（明代）

猷懋端在兹，达人鹜修轨。黄鹄狭四海，那能独衔羽。

周容谅匪度，磬折嗤余子。不见处裈中，生死虱与虮。

此理难户说，持赠知者几。
鼎湖客夜呈湛慈和尚
何绛（明代）

不梦亦不觉，山空月复清。谁能此山上，垂手月中行。

万虑已皆寂，一心安所生。何期方丈外，容听夜钟声。
寄山谷
王鞏（宋代）

北海未常樽有酒，冯驩何止食无鱼。
黔州椀脱无蒸饼，自合官称削校书。
芦雁
胡慎容（清代）

横江片影一声秋，楚岸湘波事事愁。同是水云乡里客，归心空怅荻花洲。
咏扇画寄诸故人八首 其六 咏桂寄王阳明主事
顾璘（明代）

明月皎如银，中有丹桂影。怀人坐良宵，衣裳露华冷。
再题通政院王荣之八月杏花
方回（元代）

简斋诗老不重生，流月无声句绝清。
好个杏花疏影里，秋空吹笛到天明。
候道尊与王广文蓝田薄酌
容文烶（明代）

候客闲将樽酒携，相看芳草绿萋萋。凭君耳畔千秋水，洗我腰间万斛泥。

缄口久无鹦鹉赋，关心时听鹧鸪啼。长官未到人先醉，遥望风尘日已西。
对秋有感
朱淑真（宋代）

风倍凄凉月倍明，人间占得十分清。
可怜宋玉多才子，只为多情苦怆情。
偶题主敬陶参政所论诗经小序后 其三
汪广洋（明代）

诗从删后更无诗，美刺还他熟虑思。若止誇多名物辨，古人馀憾不无遗。
观徐孺子画像
林季仲（宋代）

伯淮卧彭城，绕屋生蓬茨。
天子呼不起，思见岩壑姿。
俾工图其形，衔命日夜驰。
落笔竟不得，韬面以疾辞。
豫章有孺子，同时隐江湄。
栖栖非我事，结庐对风漪。
时人亦罕识，阿堵谁写之。
我闻郭有道，曾遣轻骑追。
疑此言语生，即是茅画师。
汾阴十首 其八 亚、终献用《正安》。
郊庙朝会歌辞（宋代）

至哉柔祇，滋生蕃锡。涤濯静嘉，寅恭夕惕。金奏纯如，万舞有奕。

立我烝民，莫匪尔极。
次韵龚养正中秋无月三首
范成大（宋代）

词客幕天清露下，老翁卧病破窗中。
高吟大醉输公等，不见嫦娥与我同。
和丹邱生悼吾子行书遗墨后
张雨（元代）

故人亦复葬江鱼，空向人间忆子虚。月下箫閒留谱在，竹边房冷倩谁居。

蓬莱都水题金简，汲冢先秦见漆书。惟有研山磨不朽，时时泪滴玉蟾蜍。
代送礼悦杨侍郎帅江陵
曹彦约（宋代）

鼎鼐真才笔橐声，清朝人物独先生。
从来马老荆州望，可但无公礼部名。
谋帅直须医国手，辍贤何以慰人情。
送春又数春回处，忍更堂堂背我行。
菊
严粲（宋代）

寒林色枯槁，粲粲篱菊鲜。冷艳无俗韵，孤芳弄秋妍。

金晶与高絜，未觉阳和偏。岂无儿女花，谁能制颓年。
端阳日次韵寄寿周云谷
庞尚鹏（明代）

莫问诗仙与酒仙，相携飞舄遍山川。行歌五岳随明月，每处峰头住十年。
答丘寺丞示月蚀诗
李覯（宋代）

一夜吟公月蚀诗，睡魔惊走醉魂飞。
如将混沌重区别，要使君魂有等威。
天道至高全指掌，古人虽死合知非。
相思无计能相见，何日轩车向北归。
青玉案·华裾玉辔青丝鞚
张元干（宋代）

华裾玉辔青丝鞚。记年少、金吾从。花底朝回珠翠拥。晓钟初断，宿酲犹带，绿锁窗中梦。天涯相遇鞭鸾凤。老去堂成更情重。月转檐牙云绕栋。凉吹香雾，酒迷歌扇，春笋传杯送。
题东林寺元祐上人院
黄滔（唐代）

庐阜东林寺，良游耻未曾。半生随计吏，一日对禅僧。

泉远携茶看，峰高结伴登。迷津出门是，子细问三乘。
拟行路难
鲍照（南北朝）

君不见冰上霜。
表里阴且寒。
虽蒙朝日照。
信得几时安。
民生故如此。
谁令摧折强相看。
年去年来自如削。
白发零落不胜冠。
【黄钟·醉花阴】　豪侠
谷子敬（明代）

酒簪花异乡客，花酒内淹留数载。花悦眼酒忘怀，酒酽花浓，举酒在花溪
侧。忽顿觉数年来，将我这悒怏的心肠忽地改。
【喜迁莺】想当初狂态，醉乡中放浪形骸。吾侪，尽都是五陵豪迈，都是些
阔论高谈梁栋材。一个个安邦定策，一个个剑挥星斗，一个个胸卷江淮。
【出队子】到春来东城南陌，信青骢踏绿苔。柳阴中打绕逞狂乖，芳径内妆
幺真意脉，粉墙上题诗思腻色。
【刮地风】到夏来绕定雕栏垂杨摆，绿阴庭槐。戗金船倚棹兰舟外，信意忘
怀。听韵悠悠乐声一派，摇纨扇玉体相捱。有翡翠轩碧纱橱避暑楼台，捧瑶觞莫
减侧，摆列着十二金钗。直吃的晚凉生日暮遥天外，共采莲人归去来。
【西门子】到秋来写长空寒雁儿堪人爱，霁一天秋月色。绿叶儿殷，黄菊儿
开。效龙山落帽老秀才，直吃的脸晕红身子儿歪，娇滴滴玉人儿扶策。
【古水仙子】我、我、我自鉴戒，似、似、似锦阵里疏狂李太白。将、将、
将宝剑共瑶琴，还、还、还花钱共酒债。我、我、我嫌天宽恨地窄，呀、呀、呀，
却原来是冬景幽哉。看、看、看泻长空瑞雪风乱筛，见、见、见傲冰魂玉梅南轩
外，馨、馨、馨，时送将暗香来。
【尾声】倚翠偎红理当戒，乐琴书不出茅斋，似这般好光景我曾多见来。
三次喜雨诗韵少伸嘉颂
范成大（宋代）

向非贤牧政通灵，几负松陵耒耜经。
天籁侵晨占少女，雨师连耜檄玄冥。
作霖岂必求商野，召见谁能右汉庭。
闻有追锋传好语，从今侧耳为君听。
寄兴
林希逸（宋代）

黄花未有红花尽，秋思撩人欲上眉。耕不逢年难靠笔，穷知有上错冤诗。

旋沽来酒聊供客，留读残书要付儿。犹向醉时歌衮衮，少陵虽老有些痴。
和颜长官百咏 其四 负薪
朱继芳（宋代）

破帽笼头发半华，樵歌一曲胜长嗟。鸡鸣裹饭登高去，日暮天寒未到家。
春日
释绍嵩（宋代）

风流尽付小园春，浓麝分香入四邻。
何事晚来微雨后，山花知绣草如茵。
咏史二首 其一
吴名扬（宋代）

读书慕圣贤，禔躬凛苍昊。世事重且艰，一一萦怀抱。

白日忽西颓，川枯山木槁。鲁阳漫挥戈，杞国忧如捣。

人或诿气数，我独伤伦道。海羽知衔石，冥魂能结草。

昂藏美衣冠，岂忍同屠保。成败难逆料，死生任常造。

天心倘未厌，努力书勋考。
深庐学师招看牡丹赋呈
管庭芬（清代）

广文官舍如山家，昼静但闻蜂喧衙。海棠开过鹿韭花，香凝宿喧光朝霞。

护风不用苏幕遮，支以荻帘竹丫叉。我来花正一丛坼，深红色映绛帐纱。

看花授与种花诀，栽培谓必先根芽。酝酿当令气深厚，扶持莫任枝欹斜。

开虽迟暮后众卉，品自稳重殊凡葩。还须得意无矜夸，我闻师言为咨嗟。

君不见名园别墅繁春华，往来游赏皆高车。几家富贵得长守，易衰往往由豪奢。

争如此地尘无哗，来看只许谭与芭。清谈久坐有余味，一杯共啜谷雨茶。
句 其四十四
高似孙（宋代）

啜醨正自强持酒，众醉如何敢独醒。
寄题永福董宰溪庄图
方大琮（宋代）

羡君胸次有丘壑，眼底尘凡一洗之。
地献溪湖供入画，天私风月要昌诗。
贵人岂复知盘谷，名世应须学武夷。
政恐主翁方宦达，买山虽早入山迟。
元献晏公挽辞三首
王安石（宋代）

文章晋康乐，经术汉公孙。
旧秩疑丞贵，前功保傅尊。
传呼犹在耳，会哭已填门。
萧瑟城南路，鸣笳上九原。
应劭引里语论日蚀
佚名（魏晋）

不救蚀者，出行遇语。
念奴娇
杨无咎（宋代）

单于吹罢，望西山乞得，斜阳收脚。素魄旋升，听桂子、风里时时脚落。莹彻杯盘，冷侵毛发，浑不胜衣著。天公有意，为人掀尽云暮。

童稚犹也多情，广庭扫净草，不容纤恶。步绕周遭，疑便是、踏雪当年东郭。慢引歌声，响穿云际，直使姮娥觉。一尊重酹，为言千载同约。
觉报和蒲溪方丈送友归
顾逢（宋代）

汶阳诗板在，拂拭剑池前。
欲识无由得，相逢岂偶然。
溪蒲凉雨后，塞雁断云边。
又作家山计，巴陵有便船。
望丹阳郭经杨子桥 其一
刘炳（明代）

杨子桥边杨柳新，青帘斜照送行人。明日扬州看花去，祗怜不似旧时春。
蜀汉
陆游（宋代）

蜀汉崎岖外，江湖莽苍中。
冷官家世事，独立古人风。
已老学犹力，久穷诗未工。
悠悠千载後，此意与谁同？
题伍子胥传赠友
屈大均（明代）

丈夫忠孝难两立，此身一死真可惜。雪耻当为伍子胥，归仇莫作徐元直。

鹿生于野命系庖，时危那得适乐郊。干将大阿不自握，为人所戮非英豪。

君今何为恋儿曹，及时建钺拥旌旄。骑虎之势不可下，负恩人是报恩者。
春日晚晴喜客
梁元柱（明代）

羡尔寻春弄晚晖，偶来小院破垣衣。花明扑槛魂犹湿，月冷撩人魄渐晞。

尘拂山云开宿黛，鼎烹天茗试新旗。酷怜意气谈元剧，竹影侵阶双鹤归。
雨中看梅一二家小酌
韩淲（宋代）

春雨梅花湿小园，断桥流影动黄昏。人家节近多留话，故旧閒中或置樽。

落落雁飞知隔浦，荒荒犬吠是前村。市廛只在烟林外，但恐溪添野水浑。
玉梁峡口怀朱严从事之官岭外两夕舟次于此
林逋（宋代）

苍莽江湾尽入深，数家村坞在山阴。
烟横落木寒初静，水带微阳晚未沉。
极览定非他辈事，不来终负此生心。
鲈鱼斫鱠松醪酒，曾属诗人两日吟。
咏史下·吕蒙
陈普（宋代）

刘葛无成痛古今，白衣摇橹阱何深。
吕蒙公瑾俱无禄，汉室犹关造化心。
偈三首 其三
释洪英（宋代）

石门巇崄铁关牢，举目重重万仞高。无角铁牛冲得破，毗卢海内作波涛。
偈倾一百六十九首
释智朋（宋代）

胞胎才出播殃尘，直到如今毒害人。
一杓兰汤无限恨，腕头何止重千斤。
再次前韵
陈著（宋代）

大地山河属司马，云阙岧峣都洛下。夕阳亭上已卖国，无与东门长啸者。

铜驼荆榛不成春，华林转眼为樵薪。连墙枯骨若有声，啾啾知是清谈臣。

中原虽远江东近，典午偏安姑莫问。苻坚百万捲淝波，犹有安石能强晋。

嗟今玉辇竟蒙尘，将相受辱甘帼巾。求如西晋已觖望，万世遗笑无人秦。
同潘德久作明妃作
姜夔（宋代）

身同汉使来，不同汉使归。
虽为胡中妇，只着汉家认。
送知府王大夫
李新（宋代）

一笑行抛汉水湄，野梅残雪照旌旗。
啼莺未与春先去，归骑犹呼雨自随。
干禄且优垂老姊，穷经自有起家儿。
后人觅得松岩石，先刻寒生送别诗。
郊庙歌辞。五郊乐章。舒和
佚名（唐代）

御征乘宫出郊甸，安歌率舞递将迎。

自有云门符帝赏，犹持雷鼓答天成。
清明泛舟
郑伯英（宋代）

风雨连朝忽转晴，天还着意作清明。
簿书共了公家事，尊酒聊酬我辈情。
花却馀寒红尚瘦，柳融初日黛犹轻。
一年春事才如许，又作明朝祓禊行。
偶题看山楼新画山水
文彦博（宋代）

尽日望西山，扶筇复倚栏。远观犹未足，更作画图看。
十二连桥 其四
陈启佑（清代）

蛙声阁阁送轮蹄，喜见新秧出水齐。十二红栏都倚遍，此身疑在洞庭西。
怀玉山
汪应辰（宋代）

莲宫高耸月峰坳，自与红尘绝世交。
万顷田畴天外种，数声钟磬日边敲。
地寒春尽花方绽，寺僻僧闲疏不抄。
禅月满堂诗句在，恨无砖玉可相抛。
绕廊
韩偓（唐代）

浓烟隔帘香漏泄，斜灯映竹光参差。

绕廊倚柱堪惆怅，细雨轻寒花落时。
山村问宿
吴锡畴（宋代）

问宿山村里，人烟断复连。
高峰明落日，危石响幽泉。
世事双眉上，年华两鬓边。
沧洲森万玉，飞梦月娟娟。
颂古四十八首
释慧开（宋代）

西来直指，事因嘱起。
找聒丛林，元来是你。
次黄司户红糟韵四首
项安世（宋代）

江南水作桃花红，酿成十五女儿容。
眉山先生忽惊见，一曲便欲拚千钟。
谁傅春过信江北，小槽残滴何能丰。
相逢但欲觅苴滓，杯羹为荐霜畦菘。
早春湖上遇雨
方芳佩（清代）

山色空濛雨更幽，落镫风里作春游。剧谈往事浑忘倦，每恋清吟为少留。

云起忽遮岩畔寺，烟迷时下水边鸥。徘徊未识梅花面，可是归舟载得愁。
和留宰赏荼釄二绝
王炎（宋代）

得酒衰怀亦满觞，不禁花气逼人香。
醒时忍见风吹尽，玉质温柔是故乡。
游南樵别馆次壁间韵
张永明（明代）

别馆弘开倚碧峰，重来飞絮满晴空。十年草绿王孙梦，几树花红佛子功。

亭带野香经暮雨，桥连云壑卧秋虹。故人携我清虚境，地主兼逢气味同。
洞中天 全真庵丹井
马钰（金朝）

穿凿须当二九深。甘泉自有应清吟。更祈治病名丹井，相称山清普济心。

人听劝，作知音。重阳妙趣好追寻。紫芝气焰生形象，碧眼真如上宝岑。
答人问易
韩元吉（宋代）

阴阳妙用表三才，却问阴阳底许来。
若识阴阳由动静，何人更作有无猜。
蒋帝庙
杨备（宋代）

深逼岩扉敞庙门，灵风时动戟衣翻。
禦災捍患阴功大，玉册劳加帝者尊。
咏丘秘校山水枕屏
苏颂（宋代）

远山近山各奇状，流水止水皆清旷。
烟云到处固难忘，笔墨传之尤可尚。
古人铭枕戒思邪，高士看屏助幽况。
左有琴书右酒尊，怠偃勤兴时一望。
甲辰元日
陈纪（宋代）

屋角难声一岁分，起搔吟鬓惜芳辰。
江山有恨英雄老，天地无私草木春。
柏叶又倾新岁酒，梅花同是隔年人。
东风着物能多少，写入清诗句句新。
西江月
仲殊（宋代）

乙未河清九曲，神霄瑞降群仙。唯公珠宠最华年。高侍玉皇香唯。

富贵鹏程九万，康宁鹤算三千。功成拔宅上青天，愿厕庭中鸡犬。
清平乐·雪夜
饶芝祥（清代）

雨凝冰结。强半冬时节。一树梅花寒欲折。那禁漫天风雪。

夜来一的灯青。知封三径人行。未觉琼瑶细碎，惟闻夜漏更更。
送周介之同年赴德化宰
陈傅良（宋代）

民社须吾党，江湖足此情。不堪秋暑近，欲趁莫潮平。

拙宦成华发，忧时自短檠。君看庐阜石，千载尚垂名。
侍御王公去饶饶之士民数千万人遮道攀辕又相
喻良能（宋代）

东嘉老先生，文字继坡谷。
治饶如京兆，三王岂其族。
政成无一如，澹若处幽独。
追踪古循吏，清净非碌碌。
每以坐啸馀，时出阳春曲。
风流化帮人，吟咏成国俗。
乙酉秋七月，天地正炎燠。
有诏帅夔门，引道不淹宿。
境内闻公行，仓皇守牙纛。
攀辕人填咽，遮道车击毂。
已去复挽回，出入成重複。
桥断蜂腰分，巷拥鱼鳞矗。
竟从间道去，复许谁追逐。
子母若弟昆，相顾皆嚬蹙。
吾父既往矣，畴能继英躅。
孟尝附商船，千古垂简牍。
偷席广文毡，使者为标目。
去思闻九重，盛如传西蜀。
先生美无度，推诚置人腹。
画图照人间，斯民记恩育。
杏塠庄杂咏
阎尔梅（清代）

早岁狂歌晚岁僧，名山赏过几千层。
沧桑风景随时幻，兀坐荒林对一灯。
杂咏一百首·阿买
刘克庄（宋代）

座上交游广，城南讲读馀。
如何万金产，只解八分书。
楚妃叹（《楚妃叹》亦刺奇后也）
刘基（明代）

江汉扬波六千里，上有巫山矗天起。
锦衾一夕梦行云，万户千门冷如水。
闻道秦兵下武关，君王留连犹未还。
山深不见章台殿，汨罗冤泪空潺湲。
尚忆前王好驰逐，宫中美人不食肉。
回狂作哲须臾间，至今相业归孙叔。
楚宫无复如昔人，况有神女如花新。
悲来恨新还忆故，谁能断却巫山路？
己未生朝谢莘叟兄送梅
陈傅良（宋代）

无岁探梅不恨迟，缉斋今送两三枝。
也知造物多生意，亦为畸人解笑颐。
壬子恰同身堕地，庚申还值国开基。
数家夸道明年好，好在长贫诵系辞。
太平词
张仲素（唐代）

圣德超千古，皇威静四方。苍生今息战，无事觉时良。
重九陪详刑护漕东西楼之集
张栻（宋代）

猎猎西风满角巾，登临秋思与云平。
山围四野高低碧，江绕东城今古清。
莫恨寒花未堪摘，且忻樽酒得同倾。
政须客里频回首，细话家山此日情。
失调名
黄庭坚（宋代）

直须把、茱萸遍插，看满座、细嗅清香。
满江红（清明前三日登清晖作）
管鉴（宋代）

十日狂风，都断送、杏花红去。却是有、海棠枝上，一分春住。桃叶桃根浑未觉，樱桃杨柳成轻负。强尊前、抖擞旧精神，谁能许。

时不再，欢难屡。心未老，杯频举。尚不妨领略，登临佳处。山接武陵余胜气，江吞大别仍东注。叹圣贤、功业与江山，无今古。
秦淮
郑獬（宋代）

四海龙蛇日沸腾，秦皇万世欲相承。
汉家王气芒山起，却事东巡凿秣陵。
金缕曲
厉志（清代）

已觉春如许。更谁将、绿枝低插，暗蒙湖雨。雪鹭经过浑不见，为是柔条容与。

恰闪出、红廧琳宇。曾忆停桡浮碧屿，听歌头、信有渔郎住。

双翠鸟，拉烟去。

漫来行客增愁绪。便删除、乡关绵渺，望归何处。破帽横肩看鬓影，忽又拍来飞絮。

只赢得、零星攒聚。暂约东风重款款，贳村醪、细共斜阳语。

徐欲动，万千缕。
吴思亭焦山鼎铭拓本书后
李贻德（清代）

今年二月扬江舲，烟中瞥见焦山青。鹅毛风利那得泊，枯木堂远心洄潆。

夙闻周鼎不可见，仰首徒叹山岭嵤。延陵季子性爱古，忽示旧拓神为惊。

司徒南仲名最著，出车常武功恢闳。毛公知人贵论世，文宣两属非调停。

郑君据前以定后，谓此不与共和盟。后生疑信敢抉择，古今未必无同名。

方叔召虎相先后，人表叙次如例星。王格周庙岂西伯，证以此鼎疑益明。

可知名同代则异，此鼎当自中兴成。是时雕戈挽天步，猃狁既伏淮夷清。

虎臣矫矫奏肤绩，亟于图室酬藩屏。无专受赍自郑重，入门卓立当中庭。

史友册令司徒右，时制小异参礼经。彤矢鋚勒耀圭卣，玄衣缟韠尊葱衡。

对扬休命不敢忽，归作彝器荐芳馨。万年子孙永宝用，至今呵护归山林。

摩挲此本已神王，跋语况有乡先生。竹翁嗜古如菖芰，剖析奇字秋毫精。

销金祸比爇书烈，余怒犹欲屏秦嬴。吾乡文献久阒寂，八万卷散留孤亭。

流传手泽入君手，宝之何啻千琼莹。籀文墨妙两奇绝，展对恰喜冬曦晴。

后尘欲步愧未肖，巨制益服华阳铭。
平时兄弟间十三章章四句送定叟弟之官桂林 其七
张栻（宋代）

事业无欲速，燕逸不可求。速成适多害，求逸翻百忧。
送韩玉汝司封奉使两浙闻诸公先分题用池塘生春草园柳变鸣禽字合为十章四句 其十
刘攽（宋代）

驿骑传梅花，书帖封来禽。何以慰别愁，迟此瑶华音。
和王给事易简殿试举人五首 其三 试武士
程俱（宋代）

射策兼收燕颔生，不须文檄似常清。惊弦戎虏从容下，聚米山常指顾明。

岂但执戈堪武卫，还因舞羽继仁声。汾阳千古知无匹，怪底麾旌不浪更。
万州西山湖亭秋荷尚盛
范成大（宋代）

丛荟忽明眼，山腰灩湖光。
列岫绕云锦，深林护风香。
西山即太华，玉井余秋芳。
隔江招岑仙，共擘双莲房。
送桑子材归縻塘
贝琼（元代）

书囊未了复晨鸡，岁暮扁舟出大溪。司马倦从枚乘客，伯鸾欣对孟光妻。

山通石屋风烟合，海接天河日月低。一路梅花千树雪，春来约我酒重携。
送僧归豫章省亲
释正觉（宋代）

宾茧风枝梦不宁，夜堂思对老人星。
一心归去事萱草，千里相人鸣鹡鴒。
树树丹枫金堕叶，丛丛黄叶雪浮汀。
西山秀骨濯秋雨，窗户卷帘分远青。
历阳十咏之六天门山
贺铸（宋代）

天门束箭流，北注据牛弩。
淩高驻翠华，舟师燿威武。
当时侍帷幄，谁复徵往古。
虞舜有苗征，端为两阶舞。
春日怀梅澥先生用年前见赠元韵二首 其一
金朝觐（清代）

共君约略月维三，无限情怀只内含。芳草思归春未老，晓窗贪睡梦初酣。

偶因空冀曾过北，本为敲诗忆指南。吟罢小桃红欲绽，却怜花信尚包函。
蒲鞭
林希逸（宋代）

自古官刑在，如何只用蒲。贤哉知道者，陋矣执鞭乎。

草草存笞责，拳拳爱体肤。教非刑可比，耻患免而无。

舜扑书徒识，秦敲惨自愚。悲因挞黎庶，适意与宽俱。
古龙孺人曹氏挽词
林亦之（宋代）

寒原何处哭，下马欲销魂。
白日数行泪，黄柑十里村。
传家犹墨绶，聘妇尽朱门。
似此何多恨，空沤不要论。
挽吴鹤林尚书三首
李曾伯（宋代）

一代儒臣表，三州吏治良。
遗言了生死，新志尽行藏。
昔梦崖何异，今知坡可方。
百僚山下路，千载尚名香。
送从弟叔韶尉东阳
楼钥（宋代）

阿连少也爽，孤立生气燄。
壮年淬词锋，倾心事铅椠。
胶庠困虀盐，世科终稳占。
再兴连桂堂，尔祖真不忝。
况将尉东白，士友尚歆艳。
惟我爱子深，老矣犹不厌。
固知为子喜，颇亦动吾念。
赠子当以言，苦口当针砭。
此邑子旧游，历历数行店。
棠阴见郎君，遗老喜窥觇。
其民最服义，情伪靡容掩。
莫恃采棒威，要使慕巾垫。
子文多立就，词采更华赡。
吾闻恃俊者，塞门关反坫。
前贤最加谨，临用更重捡。
他时可待取，天庭得锦掞。
吾家有素风，耳目久濡染。
毋庸慕豪举，助廉先以俭。
湎酒更宜戒，平地有深堑。
酣畅当有时，勿习杯潋滟。
持论毋过高，斯言却防玷。
立节毋务奇，躐等恐成僭。
外物思过分，检身但多欠。
勿嫌一尉卑，封清尚为傔。
仕途固险巇，大要进以渐。
不须苦求知，真知奏应剡。
向来湖海豪，四十可收敛。
宁为处囊锥，莫作露刃剑。
匆匆掺祛别，鱼鲜酒方酽。
刮目待子归，罔俾吾言验。
句
白居易（唐代）

慈恩塔下题名处，十七人中最少年。
过馀杭白塔寺
范仲淹（宋代）

登临江上寺，迁客特依依。
远水欲无际，孤舟曾未归。
乱峰藏好处，幽鹭得闲飞。
多少天真趣，遥心结翠微。
山阳歌醉中赠鲁君
徐渭（明代）

淮河流水尽芦苇，明府冰清貌苦羸。却说故人禅灶冷，为烹一尺鳜鱼肥。
故赵王属赠黄门侍郎上官公挽词二首
宋之问（唐代）

韦门旌旧德，班氏业前书。谪去因丞相，归来为婕妤。

周原乌相冢，越岭雁随车。冥漠辞昭代，空怜赋子虚。

绿车随帝子，青琐翊宸机。昔枉朝歌骑，今虚夕拜闱。

柳河凄挽曲，薤露湿灵衣。一厝穷泉闭，双鸾遂不飞。
予昔在翰林礼部杨月湖汪閒斋二先生斋居邀予诗会今二公已下世矣感旧述情而题此句
严嵩（明代）

剑水烟云宝气消，龟峰猿鹤巳难招。读罢旧题空泪落，省闱风竹晚萧萧。
酬张十八访宿见赠（自此后诗为赞善大夫时所作）
白居易（唐代）

昔我为近臣，君常稀到门。今我官职冷，君君来往频。

我受狷介性，立为顽拙身。平生虽寡合，合即无缁磷。

况君秉高义，富贵视如云。五侯三相家，眼冷不见君。

问其所与游，独言韩舍人。其次即及我，我愧非其伦。

胡为谬相爱，岁晚逾勤勤。落然颓檐下，一话夜达晨。

床单食味薄，亦不嫌我贫。日高上马去，相顾犹逡巡。

长安久无雨，日赤风昏昏。怜君将病眼，为我犯埃尘。

远从延康里，来访曲江滨。所重君子道，不独愧相亲。
塞门至银州关道中
茅大方（明代）

银州西下忽都河，胡卒东来唱旧歌。
星散诸营连坼堠，云屯万旧蔽沙陀。
自嗟出塞春光少，谁道临关月色多。
顾我鹤形非燕颔，立功万旧定如何？
泊洪都赠何蜚鸣
郭之奇（明代）

常于天下士，特达问宗因。世道今同见，寸心夙自真。

爱君风义笃，令我气声亲。三载流洄处，西江一故人。
次韵南轩喜雨 其三
张孝祥（宋代）

天公有意不作难，一雨千里须臾间。但得湖南今岁熟，我亦腰镰归故山。
题胡将军虞山秋猎图
李质（唐代）

虎头将军人中英，六年总制南州城。蛮烟扫尽民安堵，闲来训练三厢兵。

是时天高秋色晶，元戎小队临郊坰。出奇应变有成算，长围蹴踏虞山平。

挥戈日回羲和驭，饮马水落黄芦汀。西猰逐兽奔流星，落羽电掣辽东鹰。

妖狐狡兔何足顾，等閒刺虎屠长鲸。争誇得隽笳鼓清，抚剑叱吒风云生。

旌旗归来日未落，毛血满载驼峰腥。分甘设宴享多士，雄吞直欲杯沧溟。

将军文武能兼并，十年从事天王征。定功行赏协舆论，遐荒重镇须老成。

花村月夜犬不吠，闾阎歌颂腾欢声。左参好事驰令名，题诗作画扬芳旌。

观风万一言采择，写入麒麟垂汗青。
扫地游
陈允平（宋代）

蕙风扬暖，渐草色分吴，柳阴迷楚。寸心似缕。看窥帘燕妥，妒花楚舞。剪剪愁红，万点轻飘泪雨。怕春去。问杜宇唤春，归去何处。
后期重细许。倩落絮飞烟，障春归路。长亭别俎。对歌尘舞地，暗伤蛮素。算得相思，比著伤春又苦。正凭伫。听斜阳、断桥箫鼓。
渡沙河
张耒（宋代）

溶漾澄明彻底清，鸬鹚惯客不相惊。
却疑洛水新霜后，八节滩津石柱声。
肩吾生日以三绝为寿
魏了翁（宋代）

宇静昼窗长似岁，心清夏簟冷於秋。
是间消息君知得，看尽区中浪白头。
为人题画兰 其二
秦树声（清代）

有人亦自芳，岂必恋空谷。弃置乃偶然，天命期无辱。
送黄文复归长沙
许有壬（元代）

半生湖海梦依稀，但诵湘南远寄诗。先友凋残公独健，故园荒尽我方归。

百年未满常忧畏，千里相逢又别离。他日瓈江松下路，西州难似此沾衣。
张志和
徐钧（宋代）

细雨斜风一钓丝，绿簑青笠镇相随。
朝廷休觅渔歌看，万顷千波总是诗。
和文文山中秋赏月韵
赵必象（宋代）

中秋有月更有酒，乐事赏心并二难。
万里无尘银世界，一清彻底玉溪山。
素娥伴兔夜无寐，仙侣乘鸾晓未还。
老子南楼动吟兴，风吹香句堕尘寰。
奉和幸安乐公主山庄应制
萧至忠（唐代）

西郊窈窕凤皇台，北渚平明法驾来。匝地金声初度曲，周堂玉溜好传杯。

湾路分游画舟转，岸门相向碧亭开。微臣此时承宴乐，髣髴疑从星汉回。
宜兴张氏双桂堂
王鏊（明代）

曾闻天上桂华孤，不似君家有两株。千里燕吴还接叶，一门金玉本连跗。

阴功信有栽培力，学海宁忘灌溉劬。从此郗林谁复羡，荆溪金紫有先圩。
送吴给事自许昌移淮西
梅尧臣（宋代）

直道昔参辅，独将天下忧。
忠言悟明主，退请拜诸侯。
坐合政方举，移藩心所求。
蔡人迎且喜，许俗爱难留。
夹路车徒盛，分疆禾黍秋。
穆陵无夜闭，仁化自公修。
南省宿直
陆游（宋代）

檐角参差散暮霞，重门锁断市声哗。
风经绿树鸦栖稳，月入空廊柱影斜。
藤纸静临新获帖，铜瓶寒浸欲开花。
谁知今夕幽窗梦，又搒扁舟上若耶？
次韵张嵇仲侍郎
李弥逊（宋代）

燕公提大笔，万象入陶冶。公今真似之，信是渥洼马。

当年动天眷，愕睨肉食者。珥貂汉廷臣，往往富平下。

朅来楚江城，百事聊复且。传闻九门开，裳佩翼如也。

岩廊正需公，料理及闲暇。不然坐玉堂，堵立看挥洒。

胡为尚居东，一麾凡屡假。忆昔从公游，端门正槐夏。

午骑联轻肥，晨班从鱼雅。频年江淮卧，只影未为寡。

谁云若遗□，殆甚履中苴。相逢屡解榻，得句即邀社。

重追一笑欢，百忧罢牵惹。况陪赋文机，不数分金贾。

青蒿倚长松，怀抱肯舒写。残枝到春归，风灯不留灺。

世人重虚名，自视轻拱把。独醒竟何事，空负月中斝。

及兹春尚馀，得酒勿复舍。
次韵佑父秋怀
韩元吉（宋代）

诗人固多穷，饮水但饥卧。
谁能趋权门，残冷分涕唾。
争名与驰利，到眼不一过。
居然流俗罪，我尔乃同坐。
得为荀郎吊，失作蒯生贺。
却笑货殖翁，高谈六雄破。
愁来挹黄妳，悲至邀白堕。
感时忽秋吟，蟋蟀正相和。
贺新郎（因梦中和石林贺新郎，并戏和东坡乳燕飞华屋）
吴潜（宋代）

碧沼横梅屋。水平堤、双双翠羽，引雏偷浴。倚户无人深院静，犹忆棋敲嫩玉。还又是、朱樱初熟。手绾提炉香一炷，黯消魂、伫立阑干曲。闲转步，数修竹。

新来有个眉峰蹙。自王姚、后魏都褪，只成愁独。凤带鸾钗宫样巧，争奈腰圈倦束。谩困倚、云鬟堆绿。淡月帘栊黄昏后，把灯花、印约休轻触。花烬落，泪珠簌。
八月八日发潭州后得绝句四十首 其九
赵蕃（宋代）

借居虽陋自如常，舟小安能具斛汤。却羡沈牛浮鼻去，绿桑阴下趁苍凉。
再和
张孝祥（宋代）

借雨寻山故自奇，幕中佳客肯相随。清游端拜史君赐，此乐讵相儿辈知。

暗谷水来鸣杂佩，远峰烟断出脩眉。庾楼百尺江千里，遥忆凭高政索诗。
锦绣谷
王安石（宋代）

还家一笑即芳晨，好与名山作主人。
邂逅五湖乘兴往，相邀锦绣谷中春。
宫词一百首
岳珂（宋代）

瑞云擎出捧珠龙，十二时堂建合宫。
□□颁常同正朔，要令声教混华戎。
谒武侯道中 其三
邹浩（宋代）

万山山上塔擎天，万山山下碑沉渊。天光渊影晓相入，一碧万里青春前。
送吕思道
李复（宋代）

东平贵公子，意气区中窄。
手捻金仆姑，青丝飞赭白。
欲系单于金，封侯取鼎食。
四十心未展，垂翅渭川侧。
前日来坐上，天庭见黄色。
今朝报恩书，戎幕进新职。
崆峒古用武，高旌出锋镝。
君当谐素期，洗剑秋泉碧。
嗟予病摧颓，对别还凄恻。
待君载旆归，我作山中客。
题雪浪庵
侯文熺（清代）

径曲门何处，寻声一磬寒。浪翻青嶂里，雪拥白云端。

禅定香初尽，春深花木阑。名山谁许占，断送破蒲团。
答陈再次前韵
苏颂（宋代）

牛斗经年望建标，忽闻行李度南谯。
仙舟复喜逢元礼，飞御仍烦接子乔。
已试演纶成典册，尚劳分竹偃藩朝。
海沂邂逅诚多幸，继日相过不待招。
真宗告乡六首
真宗（宋代）

于赫圣祖，景灵在天。
神游来暨，睟容穆然。
诲言昭示，帝胃开先。
齐明钦若，延鸿亿年。
送供奉喻炼师归天目山
李频（唐代）

承恩虽内殿，得道本深山。举世相看老，孤峰独自还。

溪来青壁里，路在白云间。绝顶无人住，双峰是旧关。
送三八弟归九江 其四
王遂（宋代）

江公与二敏，同葬敷山阴。下有虎豹藏，上有猩鼯吟。

颇闻梁柱姿，时受斤斧侵。展转不成寐，令人若为心。
题龙归院一绝借壁间韵
廖刚（宋代）

门外青山玉作围，沟塍连络稻田肥。多惭薄宦辜猿鹤，一换星霜始一归。
形问影
谢榛（明代）

我自无中生，尔自有中出。日间相随动千里，灯下相依静一室。

贫贱自安尔何忧，祸福自当尔不愁。百年世事各劳逸，忽睹镜中齐白头。

我养心神尔不悟，我还造化尔俱休。问答入微乃见道，陶潜异代神同游。

彼此相忘但沈醉，卧榻焉知有天地。
避风
刘攽（宋代）

南风多叠浪，逆水暂回船。画鹢秋相对，沙鸥静独眠。

微明见云树，孤绝问人烟。吾道常如此，听歌枉渚邅。
夏日登车盖亭十绝 其六
蔡确（宋代）

风摇熟果时闻落，雨滴馀花亦自香。叶底出巢黄口闹，波间逐队小鱼忙。
三段锦
贾似道（宋代）

麻头青项翅销金，休白牙长六足明。
更有异常腰背阔，蜀川三段锦花名。
夜游宫
陆凝之（宋代）

东风捏就腰儿细。系滴粉裙儿不起。从来只惯掌中看，怎忍在、烛花影里。

酒红应是铅华褪。暗蹙损、眉峰双翠。夜深点緉绣鞋儿，靠那个、屏风立地。
留别田昼
贺铸（宋代）

君家陋巷一尺泥，吾车有轮马有蹄。
犯寒踏雨重相过，明日扁舟吾遂西。
回首邯郸迹如扫，离索十年成潦倒。
兔葵燕麦春日妍，蝉腹龟肠气方饱。
云逵窅窅谢攀跻，长铗与人还故栖。
异时结驷来南驮，耕者老夫锄者妻。
浣溪沙
赵长卿（宋代）

一味分流一味香。十分浓艳十分妆。自然娇态自然芳。

楼上好分楼下水，雪前栏槛竹前窗。也宜单著也宜双。
陪张湛存先生入崂访逄公栖止感赋 其二
张士珩（清代）

九水崖循曲，千岩路转迷。高山深莫莫，客子意栖栖。

石咽泉声细，松虬日荫低。紫芝如可采，乘兴更攀跻。
送别制置董侍郎东归
程公许（宋代）

荷囊晓趁紫宸朝，玉立堂堂侍冕旒。
帝为蚕丛精择帅，诏颂虎节往分忧。
旌幢云合三千乘，锦绣春浓六十州。
仪凤雅应为国瑞，烹鲜何忍与民仇。
阳和嘘暖松州雪，膏泽长随锦水流。
酒贱途歌喧夜市，彘肥社鼓响春畴。
教条宽简难轻犯，鉴戒高明不暗投。
建学文翁先美俗，雄边德裕有良筹。
若为殿角频忧顾，何恨天涯久逗遛。
几度玺书颁北闻，四时朱履簇西楼。
神全削垩无机露，德厚如山镇俗浮。
边骑谁令轻犯塞，羽收忽讶急飞邮。
祃雅往度重关险，建旐那容一刻留。
明月三更悲鼓角，晴烟万灶宿貔貅。
乘墉妄意窥吾境，奠枕何由奈敌雠。
忠孝全军齐缟素，缥姚列校奋戈矛。
金牌不与全腰膂，铁骨安能芘触髅。
战胜游魂惊铤鹿，凯旋享士趣椎牛。
三秦席卷非难事，偏将星奔怅寡谋。
从屈戎昭亲跋履，申严师律戢奸偷。
人知福德如中令，谁省恩威似武侯。
过眼七年劳节制，焦心九陛渴才猷。
赐环笑拆封泥诏，叠鼓催装下峡舟。
织锦何伤谗口捷，憩棠翻作去思愁。
雅怀纳纳湖千顷，外物区区海一沤。
书怪无心疑咄咄，委怀何事不悠悠。
纷纭归梦寻猿鹤，浩荡诗盟狎鹭鸥。
世事未知何日定，才难莫若旧人求。
病深根本宜加护，脉在参苓或未瘳。
德望定须歌变舄，姓名伫见启金瓯。
蹇余政自臞山泽，漫仁都缘迫斧区。
彩棒乏材供击断，镂冰无技苦雕锼。
凯期吏责宽三尺，误辱儒宗放一头。
袖有神鞭驱款段，意令蹇步爱骅骝。
生遭名德为知己，誓企清尘力好修。
桂楫稳飞三峡浪，蒲帆归赴五湖秋。
百年几见轻成别，万斛清愁黯莫收。
倚俟泰阶明紫极，未愁弱水限瀛洲。
槐庭何日堤沙筑，玉食须渠鼎铉调。
议有异同宜审择，人无近远要旁搜。
非才忍负知音遇，引臂追随万里游。
除苏州刺史，别洛城东花
白居易（唐代）

乱雪千花落，新丝两鬓生。老除吴郡守，春别洛阳城。

江上今重去，城东更一行。别花何用伴，劝酒有残莺。
哭王几道职方三首
梅尧臣（宋代）

得君音信近，安稳在缑山。
不是国医误，宁辞蜀道艰。
终然有修短，犹免历间关。
便作千秋别，沾襟涕泪班。
滹沱流澌行
王恽（元代）

王郎何人著柘黄，欲与赤伏争翱翔。汉炎中断天复炽，肘后顽石胡为光。

萧王挥戈指幽蓟，战血满野风尘苍。募兵返得市人噱，当时南驰亦苍皇。

鸢鞮城东滹水长，北风烈烈天雨霜。前驱候骑两失色，河虽流澌无可航。

兔肩麦饭未下咽，大冰横合坚于梁。古称王者阨不死，淮陵一言殆天使。

赤龙已渡凌四开，白鱼跃舟未逾此。坛亭王气如水清，妖彗邯郸死灰耳。

彼苍有意开真主，固令若辈先驱处。君看陇蜀最健者，一旦等蛙终汉虏，王郎区区安足数。

苍茫此日龙华渡，漠漠野烟生绿树。留在长河阅世人，万古朝宗浩东骛。
如珠上人
释祖钦（宋代）

等闲剔出影团团，一一如珠走玉盘。
风前灿灿宝光寒，落落谁从转处看。
当随机括动，休被眼睛瞒，
鱼目光生也一般。天上蟾蜍水底浴，
明暗不相干。
赠隐士
寇准（宋代）

夫子才名重，贫居志未劳。
吟当寒夜苦，闲到白头高。
心地通禅寂，田园近海涛。
不知千载后，谁更续离骚。
和君实喜雨三首 其一
范镇（宋代）

夜中间点滴，晓后见沉阴。正惧一时旱，何妨三日霖。

著花开稍晚，入麦润还深。想象离栏处，高张烂锦衾。
哭王础尘十首 其三
陈恭尹（清代）

金台建业两纷纷，麦秀成歌昔所闻。欲望龙髯无处所，东西南北且为云。
八哀诗 其四 赠太子师汝阳郡王琎
杜甫（唐代）

汝阳让帝子，眉宇真天人。虬须似太宗，色映塞外春。

往者开元中，主恩视遇频。出入独非时，礼异见群臣。

爱其谨洁极，倍此骨肉亲。从容听朝后，或在风雪晨。

忽思格猛兽，苑囿腾清尘。羽旗动若一，万马肃駪駪。

诏王来射雁，拜命已挺身。箭出飞鞚内，上又回翠麟。

翻然紫塞翮，下拂明月轮。胡人虽获多，天笑不为新。

王每中一物，手自与金银。袖中谏猎书，扣马久上陈。

竟无衔橛虞，圣聪矧多仁。官免供给费，水有在藻鳞。

匪唯帝老大，皆是王忠勤。晚年务置醴，门引申白宾。

道大容无能，永怀侍芳茵。好学尚贞烈，义形必沾巾。

挥翰绮绣扬，篇什若有神。川广不可溯，墓久狐兔邻。

宛彼汉中郡，文雅见天伦。何以开我悲，泛舟俱远津。

温温昔风味，少壮已书绅。旧游易磨灭，衰谢增酸辛。
溪桥
李处权（宋代）

昔人爱仙掌，归时倒骑驴。
风味顾不浅，岂以俗士拘。
我来过溪桥，效颦返肩舆。
异世颇同怀，往者不可呼。
是时秋冬交，霜后木落疏。
人家在窈窕，溪山如画图。
我老尚羁束，愧尔鹜与凫。
川光媚烟景，沿戏得自如。
人生一世间，过眼皆空虚。
偶然及胜践，临览复起予。
尚当风月夕，藉地倒一壶。
意亦不在酒，得句聊自书。
谁能五侯门，长铗归来乎。
石湖仙 石湖春泛
吴湖帆（清代）

湖山春晓，认烟雨图中，佳景重换。芳意织人愁，任东风、桃花水满。

游尘如雾，点坠絮、渌波轻卷。歌管。共嫩莺乳燕酬款。

回塘画船载酒，按红牙、旂亭俊伴。送目垂杨，只惜离情难绾。

月满花残，月残花满。紫箫吹远。吴语软。依稀旧梦重展。
泊舟七里江八游金山口占
张洵佳（清代）

劫后楼台簇簇新，天光一览净无垠。洛阳城里秋风起，如此江山思煞人。
孙武私印为渊如观察作 其一
顾千里（清代）

宫中教战事依然，此印沈埋定几年。天与文孙重管领，猩红钤上十三篇。
暮春苦雨
刘才邵（宋代）

鸣鸠逐妇蚁移窠，众山戴帽垂云幕。雨从中夜猛如倾，春晚东云真作恶。

竹响偏能䀨睡馀，晓寒无奈侵衣薄。可惜残花飞欲尽，赖有苍苔衬初落。

瓦沟散水作疏帘，虫网缀珠挂璎珞。波穿石罅泛泷泷，烟接水光低漠漠。

秧抽翠毯竞穿泥，蚕恋迟眠未登箔。求桑操耒田家急，久雨欲晴人意各。

稍见天边岚翠收，已觉林间鸟声乐。心怀莫悦厌蒸湿，眼界方期便开拓。

但得高云恣性吹，不怕归云无处著。明朝准拟看溪山，已办瘦筇与芒屩。
再和雁湖十首
李壁（宋代）

畦迳生痴笔墨间，洗心聊欲近潺潺。
干时辄莫谈商鞅，枉道渠宁主瘠环。
无事捲帘消白日，有时支枕梦青山。
湖光莫笑无多子，印却中天象纬閒。
送岩老出北门 其二
王十朋（宋代）

客欲东归出北门，又闻联骑过西村。慇勤为遣十从事，莫惜醉吟祇树园。
劝农即事和厉寺正韵 其一
林宋伟（宋代）

春将新绿满郊原，喜逐双旌晓出关。初度麦畦行诘曲，却穿竹出俯潺湲。

阴阴霁色催归骑，猎猎溪风醒醉颜。父老欢呼随幼稚，隔途争看使车还。
官斋新构落成题壁，四章 其四
朱景英（清代）

年时一砚镇相随，新辟南窗坐更宜。结习平生老文字，消閒长日乐华滋。

羁栖亦觉吾卢爱，却扫无多客屐移。比似襄阳颠外史，一船书画是心期。
三叠泉
方以智（宋代）

三峡巴江似直流，叠溪屏障几曾收。
冰绡翦破裁云幔，银汉倾斜作玉沟。
画角鼓声催急雨，阳关笛曲送深秋。
谁将折笔图成后，可挂松风最上楼。
文成
王安石（宋代）

文成五利老纷纷，方丈蓬莱但可闻。
万里出师求宝马，飘然空有意凌云。
依韵和叔治晚春梅花
梅尧臣（宋代）

楚人住处将为援，越使传时合有诗。
常是猎前混雪色，却惊春半见琼姿。
笛吹远曲还多怨，风送清香似可期。
我欲细看持在手，谁能为折向南枝。
九日送人
刘昚虚（唐代）

海上正摇落，客中还别离。同舟去未已，远送新相知。

流水意何极，满尊徒尔为。从来菊花节，早已醉东篱。
郊居即事投李给事
杜荀鹤（唐代）

无禄奉晨昏，闲居几度春。江湖苦吟士，天地最穷人。

书剑同三友，蓬蒿外四邻。相知不相荐，何以自谋身。
感事 其二
汪桐（清代）

蠢尔当车怒，公然学跳梁。救民原有道，就死亦堪伤。

令戒三驱失，罗休四面张。温温天语厚，流涕念先皇。
萧子植寄建茗石铫石脂潘衡墨且求近日诗作四绝句 其二
李彭（宋代）

良工刻削类方城，煮茗细看秋浪惊。未许儿曹轻度量，岂容奴辈笑彭亨。
九月十日夜独坐
陆游（宋代）

蓬窗灯火耿疏篱，正是寒沙雁到时。
头少二毛真笃老，口无纵理亦长饥。
朝闻夕死固当勉，幼学壮行嗟已迟。
小竖夜阑私怪我，俨然危坐若深思。
秋日晚思
李商隐（唐代）

桐槿日零落，雨馀方寂寥。枕寒庄蝶去，窗冷胤萤销。

取适琴将酒，忘名牧与樵。平生有游旧，一一在烟霄。
南乡子·风雨满苹洲
陈亮（宋代）

风雨满苹洲。绣阁银屏一夜秋。当日袜尘何处去，溪楼。怎对烟当不泪流。
天际目归舟。浪卷涛翻一叶浮。也似我侬魂不定，悠悠。宋玉方悲庾信愁。
闵子骞
金朋说（宋代）

名称大孝世之难，袄絮芦花岂耐寒。宁使一身甘冻死，肯教三子受衣单。
又和仲咸谑成口号以代优人之句
王禹偁（宋代）

就转专城喜气舒，开筵应待雨晴初。
又淹駮正春坊笔，为重循良刺史车。
事简郡斋唯捡药，夜长铃合只看书。
好倾官酝招闲客，篱畔金英尚有余。
赠祝爱林
李之世（明代）

徒然寄一廛，身已隐壶天。香篆煨沈水，茶鎗点活泉。

桐君曾授诀，药上许参禅。亦有诗琴伴，时来问酒钱。
昌明里中谶
佚名（唐代）

欲知修续者，脚下是生毛。
文宣王及其弟子赞
宋高宗（宋代）

勉勉子车，封邑淳于。
亲炙避席，唯诺趋隅。
发微既博，雅道是扶。
抑可尚也，不亦美乎。
思故乡第一百五十六
文天祥（宋代）

天地西江远，无家问死生。
凉风起天末，万里故乡情。
屏居北郊自秋涉冬绝省人事触绪有感托之讽吟书云前一日缉成八章寓兴抒情非以言诗也 其五
程公许（宋代）

鸟飞暮知还，蚁微亦有藏。游子怅无托，故乡那得忘。

轒辒岁横骛，生涯日凄凉。骨肉各窜匿，冢祠缺烝尝。

万里一缄书，临风泪千行。垂白念汝兄，忧乐苦相望。

安得附羽翮，奋飞同一觞。
刘子有金陵之差遂便觐省
李梦阳（明代）

使君昔居紫荆关，日登燕峤望吴山。逢人颜色郁黯黕，对酒涕吴交潺湲。

使君南向金陵去，孤帆夜拂春天树。旅枕常欹月落时，梦魂先到云飞处。

杨子江头青草斜，大孤山前开杏花。行人三月重回首，游子一年初到家。

出门烟草满芳甸，凤凰台接麒麟殿。游陌联翩追宿娱，墨场婉㜻罗宾宴。

人生意气无南北，白马青袍动江色。即看舣舸石头城，还闻税鞅钟山侧。

钟山崒嵂压秦淮，燕赵风云入望来。芙蓉秋雁多愁思，问君何日锦帆回。
都下秋雨夜饮王子长宅
陈束（明代）

阔别时何屡，蹉跎鬓已侵。
还朝明主赐，卜夜故人心。
凉雨杯初覆，空堂漏欲沉。
安知非梦寐，相对帝城阴。
被盗
方岳（宋代）

鼠辈真成误，吾塘底用穿。
近兰贫有藁，旧物冷无毡。
辇路沈秋柝，干掫老禁壖。
故应萑苇外。薄暮不堪船。
为寺僧分韵得禅字
韩淲（宋代）

车马何方来，花溪响林泉。晏叟送遗民，自然吟其天。

顾我粥饭僧，岂了文字禅。且为作饼供，晴轩少回旋。
后天易吟三十首 其二
方回（元代）

位须分对待，气即验流行。羲体兼文用，俱由造化生。
秋晚十咏·怀远
李弥逊（宋代）

去年别怀玉，山净觉秋高。
岁月频思梦，江湖多怨涛。
无书寄风翼，有鬓有霜毛。
独立寒汀暮，忘言正郁陶。
题春江游玩图 其一
郑真（明代）

江上舟行不问潮，千金换酒特相邀。莺花正及青春乐，隔岸何人唱大招。
阅三朝要典
陈睿思（清代）

明熹宗时朋党盛，君子小人互争竞。小人道长君子消，宦官乘时盗国柄。

委鬼茄花互连结，睗睒跳踉意气横。朝拜假父夕拜官，山鬼昼出白日暝。

顾命元臣愤不平，群贤交章以死诤。宫中府中羽翼成，涕泣青蒲血空迸。

深居九关啄天下，收缚清流纳诸阱。狂澜已将砥柱摧，疾风那怕秋草劲。

红丸梃击连移宫，三案手翻乱廷平去。公然撰刻示天下，正者曰邪邪曰正。

吁嗟朝士蒙恶声，杨左诸臣一网尽。转瞬烈帝登明堂，黑白分明是非定。

小人束手空怨嗟，君子弹冠更相庆。所怜奸慝暂退藏，天下纷纷终不靖。

譬如痈疽生腹心，毒气烁体亡身命。药石虽能溃腐肉，瞑眩不救膏肓病。

我思其殃谁所致，终之者魏始者郑。谋危太子心计深，挟狡矜凶口语佞。

光宗即位不永年，太平天子生难更。后来邦国日殄瘁，蛾贼纵横遍枭獍。

《要典》虽焚事已迟，庙堂空见忧心怲。九州龙战血玄黄，其先履霜阴始凝。

后世人君其戒之，莫使女子奄人与国政！
梅花十咏 其四 半开
张至龙（宋代）

五出稍敷露，不受尘目爱。鲜鲜著精神，独于此时最。
熙宁祀皇地祗十二首
佚名（隋代）

我修祀事，于何致诚。
罔敢怠佚，视兹硕牲。
纳烹芳俎，侑以和声。
格哉休应，世济星明。
次韵苏主管青溪十绝句
项安世（宋代）

老翁何处已飞仙，想跨寒驴挟短鞭。
来徃段家池上路，只今枯柳尚鸣蝉。
点绛唇（七夜，赵富文出家姬小琼，再赋丁亥七月己丑）
周必大（宋代）

秋夜乘槎，客星容到天孙渚。眼波微注。将谓牵牛渡。

见了还非，重理霓裳舞。都无误。几年一遇。莫讶周郎顾。
曾园见梅 其一
邹浩（宋代）

滨水娟娟四五枝，不甘柳眼巧相窥。晚来快我江南思，似欲慇勤报小诗。
代寄外 其三
林朝崧（清代）

梦魂先已到郎边，难把春心托彩笺。但写牡丹亭一曲，如花美眷水流年。
舟中题石母洞前潭中玉犀石
王质（宋代）

玉犀玉犀是何物，白玉麟蹄水晶骨。珠宫贝阙不胜寒，夜来走出蛟龙窟。
江行有饷予酒者
许友（明代）

送酒荻花边，今宵醉晚烟。隔灯分夜话，曲枕学枯禅。

暑气全归雨，潮痕半入天。芦中人不尽，结社在渔船。
探春令
赵长卿（宋代）

冰澌池面。柳摇金线，春光无限。问梅花底事，收香藏蕊，到此方问展。

百花头上俱休管。且惊开俗眼。看绿阴结子，成功调鼎，有甚迟和晚。
宝佑三年上已风雨连日成歌寄谊儒侄
阳枋（宋代）

风雨飘摇三月三，绮罗罢游客停骖。
满城春树烟监参，朱户绿窗愁不堪。
香芹刺泥燕争衔，杜鹃啼情正含。
舞雩儿童笑鴒{左含右鸟}，尧舜气象此中涵。
鼓瑟高人手可探，淡音非雅亦非南。
太守风期神与参，我解此意谁为谈，
但觉满怀春酣酣。花柳蒙迷不可贪，
芳菲易歇随浮岚。间闭阁门可所耽，
惟见千山万山秀色郁如蓝。
祷雨报恩到翟园四首
杨万里（宋代）

遶亭怪石小山幽，夹径低枝压客头。
幸自一来惟不早，梅花满地诉春愁。
寄宋柱石
王建衡（清代）

三年泲上悲秋客，别后诗情近若何？花岸不辞行处远，柳风偏爱醉来多。

也应高唱随鸳鹭，未许长吟到薜萝。圣代即今需献纳，好将词赋奏鸾坡。
山行·布谷飞飞劝早耕
姚鼐（清代）

布谷飞飞劝早耕，舂锄扑扑趁春晴。
千层石树遥行路，一带山田放水声。
玉楼春
欧阳修（宋代）

金雀双鬟年纪小。学画蛾眉红淡扫。尽人言语尽人怜，不解此情惟解笑。

稳着舞衣行动俏。走向绮筵呈曲妙。刘郎大有惜花心，只恨寻花来较早。
黎阳寄姚合
贾岛（唐代）

魏都城里曾游熟，才子斋中止泊多。去日绿杨垂紫陌，

归时白草夹黄河。新诗不觉千回咏，古镜曾经几度磨。

惆怅心思滑台北，满杯浓酒与愁和。
二隐皆有和篇因再用韵
周密（宋代）

贫无知己老无亲，踸踔空怜涉世深。种药渐为衰晚计，对花销尽少年心。

牛衣忍病寒初觉，蠹简翻愁雨半侵。平昔结交惟二仲，折梅时寄短长吟。
元范尊兄示及十梅诗风格清新意寄深远吟玩累日欲和不能昨夕自白鹿玉涧归偶得数语 岭梅
朱熹（宋代）

梅花破萼时，瘴雨吹成雪。驿使忽相逢，无言似愁绝。
菩萨蛮（冬）
赵子崧（宋代）

月天遥照寒窗雪。雪窗寒照遥天月。门掩欲黄昏。昏黄欲掩门。

天鹓双并枕。枕并双鹓天。雪鬓整纤琼。琼纤整鬓云。
再和
何梦桂（宋代）

火鼠不畏热，冰蚕不畏寒。
未能蹈冰火，吾姑袭人间。
徒骇广可泳，太行巍可攀。
世路蹇幽蔽，邅回行路难。
君坐歌三调，我起舞七盘。
歌苦舞未终，观者心未酸。
矢言浩无极，恐彼隔肺肝。
无言赋悄悄，永夜长寤叹。
洪长老惠藤杖
姚勉（宋代）

高僧挑月一枝藤，惠我登山脚便轻。
澒洞风尘豺虎恶，从今险路稳支撑。
三塔寺寒光亭张于湖书词寺柱吴毅夫命名后轩
岳珂（宋代）

竹里逢僧院，残碑不记年。
雁题三崒堵，龙化两魁躔。
宝正号应纪，元丰墨尚鲜。
寒光定何似，谁放五湖船。
舟次西径
杨万里（宋代）

夜来徐汊伴鸥眠，西径晨炊小泊船。
芦荻渐多人渐少，鄱阳湖尾水如天。
次韵程帅游习池三首
陈造（宋代）

青编勋业笑谈追，千载生贤瑞圣时。
竹帛会书河似带，封疆不止汉为池。
玄谭日属王平子，妙语心轻谢客儿。
来岁赏花应帝所，赓歌宣劝倍欢嬉。
古意题徐令壁（一作题著作令壁）
陈子昂（唐代）

白云苍梧来。
氛氲万里色。
闻君太平世。
栖泊灵台侧。
书海陵滕從事文会堂
范仲淹（宋代）

东南沧海郡，幕府清风堂。
诗书对周孔，琴瑟亲义黄。
君子不独乐，我朋来远方。
言兰一相接，岂特十步香。
德星一相聚，直有千载光。
道味清可挹，文思高若翔。
笙磬得同声，精色皆激扬。
裁培尽桃李，栖止皆鸾皇。
琢玉作镇圭，铸金为干将。
猗哉滕子京，此意久而芳。
和谢公定河朔漫成八首
黄庭坚（宋代）

蛛蒙黄画屏初暗，尘涩金门锁不开。
六十余年望琱辇，赭袍曾是映宫槐。
近日月岩处有大石如蒸饼状无突陷可顿足然凿
王履（宋代）

半规盂覆断攀援，林底林端接翠烟。
莫向锁中寻混敦，崇墉高处有冥筌。
客中九日登高
梁锡珩（清代）

未倦登临兴，其如客感生。候逢黄菊节，人在白登城。

野旷寒山色，楼高急树声。谁知云里雁，先我竟南行。
江上雪霁
朱淑真（宋代）

江水冰消起绿鳞，川原荡涤少烟尘。风吹南北溪桥畔，柳色参差欲漏春。
塞下曲 其一
袁登道（明代）

大风扬尘沙，志士期饮血。晓战渡黄河，前旌卷霜雪。
次韵汪翔甫读予诗稿见寄二首
方回（元代）

我诗蒯侯剑，玉具谢华装。
老矣三荒径，悠哉一瓣香。
漫垂船子钓，懒下赵州床。
忽忆高轩过，仙巾戴华阳。